Neljandaks on regulatsiooni lisatud ka siirdehinna ja turuväärtuse mõisted ning täpsustatud piiri siirdehinna regulatsiooni alusel tekkiva maksukohustuse ja erisoodustuse maksustamise sätete alusel tekkiva maksukohustuse vahel. Seaduse seletuskirjast nähtub, et kui seotud isikute vahelise tehingu hind ja mitteseotud isikute vahel tehtud sarnase tehingu väärtus on erinevad, tekib ettevõtjal maksukohustus - siirdehinna ja nimetatud tehingu turuväärtuse vaheline erinevus (saamatajäänud tulu või ebamõistlik kulu) loetakse äriühingu maksustatavaks kasumiks. Tehingutes, kus soodustuse saajaks on äriühinguga töö- või käsundussuhte kaudu seotud füüsiline isik (juht- või kontrollorgani liige, töötaja vms isik), maksustatakse tehinguväärtuste vahe TMS § 48 kohaselt erisoodustusena.